**เลขที่สัญญา IND-AnE-2024-08-001**

**สัญญากิจการค้าร่วม**

**(Consortium Agreement)**

สัญญากิจการค้าร่วม ฉบับนี้ทำขึ้นเมื่อวันที่ 1 สิงหาคม 2567 โดย

(1) **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน)** โดย **ดร.ชัยณรงค์ ณ ลำพูน** ประธานกรรมการผู้บริหารผู้มีอำนาจกระทำการแทนบริษัท ซึ่งเป็นบริษัทจัดตั้งขึ้นตามกฎหมายแห่งประเทศไทย สำนักงานใหญ่ตั้งอยู่เลขที่ 1/814 หมู่ 17 ซอยอัมพร ถนนพหลโยธิน ตำบลคูคต อำเภอลำลูกกา จังหวัดปทุมธานี 12130 ทะเบียนการค้าเลขที่ 0107563000096 ซึ่งต่อไปนี้เรียกว่า **“IND”**

(2) **บริษัท อภิมุข ณ การไฟฟ้า จำกัด** โดย **นายอภิมุข พัฒนศาสตร์** ประธานกรรมการผู้บริหาร   
ผู้มีอำนาจกระทำการแทนบริษัท ซึ่งเป็นบริษัทจัดตั้งขึ้นตามกฎหมายแห่งประเทศไทย สำนักงานใหญ่ตั้งอยู่เลขที่ 211 หมู่ที่ 2 ตำบลเวียง อำเภอเทิง จังหวัดเชียงราย 57160 ทะเบียนการค้าเลขที่ 0575562001603 ซึ่งต่อไปนี้เรียกว่า **“AnE”**

ในสัญญานี้ จะเรียกว่า **“กิจการค้าร่วม”** กรณีรวมกันจะเรียกว่า **“คู่สัญญาทั้งสองฝ่าย”** กรณีเฉพาะรายจะเรียกว่า **“คู่สัญญาแต่ละฝ่าย”**

โดยที่ **“IND”** และ **“AnE”** เป็นผู้รับสัญญาจาก **มหาวิทยาลัยเทคโนโลยีราชมงคลล้านนา** ซึ่งต่อไปนี้เรียกว่า “**นายจ้าง**” ในโครงการติดตั้งโซล่าเซลล์แบบติดตั้งบนหลังคาเพื่ออนุรักษ์พลังงานและลดค่าใช้จ่ายมหาวิทยาลัยเทคโนโลยีราชมงคลล้านนา ซึ่งคู่สัญญาทั้งสองฝ่ายมีความประสงค์จะเข้าร่วมทำงานในลักษณะกิจการค้าร่วม ภายใต้กฎหมายของประเทศไทยเพื่อดำเนินการตามสัญญาจ้างดังกล่าว ในนาม **“IND-AnE** **Consortium”** คู่สัญญาทั้งสองฝ่ายจึงตกลงกันดังต่อไปนี้

1. **การจัดตั้งกิจการค้าร่วม**
   1. คู่สัญญาทั้งสองฝ่ายตกลงจัดตั้ง กิจการค้าร่วม ซึ่งประกอบไปด้วย “**IND”** และ **“AnE”** โดยใช้ชื่อ “**IND-AnE** **Consortium” (“กิจการค้าร่วม IND-AnE”)**
   2. ที่อยู่ของ **“IND-AnE** **Consortium”** คือเลขที่ 211 หมู่ที่ 2 ตำบลเวียง อำเภอเทิง จังหวัดเชียงราย 57160 ทะเบียนการค้าเลขที่ 0575562001603 โทรศัพท์ 094-836-2894
   3. คู่สัญญาทั้งสองฝ่ายตกลงที่จะใช้ตราประทับของ “**IND”** และ **“AnE”** เพื่อการลงนามในเอกสารตลอดจนกระทำนิติกรรมต่าง ๆ ที่เกี่ยวข้องกับกิจการค้าร่วมจนแล้วเสร็จทุกประการในนาม “**IND-AnE** **Consortium”** และดำเนินการทั้งสิ้นตามสัญญา

**ตัวอย่างตราประทับ**

|  |  |
| --- | --- |
| **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน)** | **บริษัท อภิมุข ณ การไฟฟ้า จำกัด** |
|  |  |

1. **วัตถุประสงค์ของกิจการค้าร่วม**

เพื่อร่วมกันทำธุรกิจติดตั้งโซล่าเซลล์แบบติดตั้งบนหลังคาเพื่ออนุรักษ์พลังงานและลดค่าใช้จ่ายมหาวิทยาลัยเทคโนโลยีราชมงคลล้านนา จนแล้วเสร็จตามสัญญาจ้างมูลค่าทั้งสิ้น **“160,000,000.00 บาท (หนึ่งร้อยหกสิบล้านบาทถ้วน)”** ซึ่งรวมภาษีมูลค่าเพิ่มแล้ว ในนาม “**IND-AnE** **Consortium”**

1. **ขอบเขตความรับผิดชอบร่วมดำเนินโครงการ**
   1. **“คู่สัญญาทั้งสองฝ่าย”** ตกลงร่วมดำเนินงาน โดย **“IND”** รับผิดชอบการจัดการงานด้านการเงิน บริหารจัดการการจัดเก็บผลการใช้ไฟฟ้าของ **“นายจ้าง”** และบริหารจัดการการประชุมร่วมกันในกิจการ การประชุมกับ **“นายจ้าง”** รวมทั้งจัดทำเอกสารเกี่ยวข้องกับการประชุมและรายงานการประชุมดังกล่าว คิดเป็นสัดส่วนร้อยละ **“50”** ของมูลค่าสัญญาจ้างทั้งหมด และ **“AnE”** รับผิดชอบดำเนินการออกแบบ จัดซื้ออุปกรณ์ที่ใช้ในโครงการทั้งหมด ก่อสร้าง ติดตั้ง ทดสอบระบบจนกระทั่งเปิดใช้งาน และขออนุญาตในส่วนที่เกี่ยวข้องกับการติดตั้งโซล่าเซลล์ งานตามสัญญาจ้างคิดเป็นสัดส่วนร้อยละ **“50”** ของมูลค่าสัญญาจ้างทั้งหมด โดย **“คู่สัญญาทั้งสองฝ่าย”** ตกลงร่วมกันยินยอมผูกพันตนในกรณีที่ต้องรับผิดชอบร่วมกันหรือแทนกันอย่างลูกหนี้ต่อความรับผิดที่มีต่อบุคคลภายนอก โดยเฉพาะต่อ **“นายจ้าง”** ทั้งหมดที่ต้องรับผิดชอบต่อมูลค่างานตามสัญญาจ้าง
   2. **“คู่สัญญาแต่ละฝ่าย”** จะต้องรับผิดชอบรายจ่ายที่เกิดขึ้นซึ่งเกี่ยวข้องกับความรับผิดชอบของตัวเอง เช่น เงินค่าจ้าง ภาษี ค่าใช้จ่ายอื่น ๆ เป็นต้น โดยไม่ขอให้คู่สัญญาอีกฝ่ายหนึ่งชำระเงินหรือชดใช้เงินแทน ยกเว้นค่าใช้จ่ายร่วมทั่วไป หรือค่าใช้จ่ายที่ฝ่ายนั้นตกลงที่จะแบ่งปัน ซึ่งจะต้องได้รับความยินยอมเป็นลายลักษณ์อักษรจากคู่สัญญาฝ่ายนั้นก่อน ทั้งนี้ **“คู่สัญญาทั้งสองฝ่าย”** ตกลงร่วมดำเนินโครงการ รายละเอียดและขอบเขตของงานของแต่ละฝ่ายให้เป็นไปตามเอกสารสัญญาที่ **“IND-AnE Consortium”** ทำกับ **“นายจ้าง”**
2. **กำหนดให้ “คู่สัญญาแต่ละฝ่าย” มีหน้าที่ในการดำเนินการของกิจการค้าร่วม ดังนี้**

**4.1 “IND”** มีหน้าที่ดังนี้

* ร่วมบริหารงานของโครงการ
* จัดหาเงินลงทุนโครงการจำนวน **“130,000,000.00 บาท (หนึ่งร้อยสามสิบล้านบาทถ้วน)”** ให้กับ **“AnE”** โดยแบ่งออกเป็น 2 งวด ดังนี้
  + **งวดที่ 1** จำนวน **“30,000,000.00 บาท (สามสิบล้านบาทถ้วน)”** กำหนดให้ส่งมอบภายใน 30 วันนับแต่วันลงนามในสัญญากิจการค้าร่วม
  + **งวดที่ 2** จำนวน **“100,000,000.00 บาท (หนึ่งร้อยล้านบาทถ้วน)”** กำหนดให้ส่งมอบภายใน 60 วันนับแต่วันลงนามในสัญญากิจการค้าร่วม
* จัดการงานด้านการเงินและเอกสารที่เกี่ยวข้องกับการเงินในโครงการ
* จดบันทึกผลการใช้ไฟฟ้าของ **“นายจ้าง”** เป็นประจำทุกเดือนจนครบสัญญา และรายงานผลการใช้ไฟฟ้าดังกล่าวให้ **“AnE”** ทราบ
* รับเงินค่าไฟฟ้าที่ **“นายจ้าง”** ใช้ในแต่ละเดือนจนครบสัญญา รายงานและส่งมอบรายได้ในแต่ละเดือนให้ **“AnE”** ที่บัญชี **“บจก. อภิมุข ณ การไฟฟ้า จำกัด”** เลขที่ 300-1-00986-8 ธนาคารกสิกรไทย สาขาเทิง จังหวัดเชียงราย ทันที หรืออย่างช้าไม่เกิน 3 วัน นับจากวันที่รับเงินจากนายจ้างรวมวันหยุดราชการด้วย
* รายงานผลการใช้ไฟฟ้าและรายได้ในแต่ละเดือนให้ **“AnE”** ทราบทุกรายการ จนครบสัญญา
* รายงานผลการใช้จ่ายโครงการในส่วนที่รับผิดชอบให้ **“AnE”** ทราบทุกรายการ
* บริหารจัดการการประชุมร่วมกันในโครงการ หรือกับ **“นายจ้าง”** จัดทำเอกสารเกี่ยวข้องกับการประชุมและรายงานการประชุมดังกล่าว โดย **“คู่สัญญาทั้งสองฝ่าย”** ลงนามรับรองรายงานการประชุม และส่งหนังสือให้ **“คู่สัญญาทั้งสองฝ่าย”** รับทราบ
* กระทำการอื่นใดก็ตามที่ **“คู่สัญญาแต่ละฝ่าย”** ได้ตกลงร่วมกัน

**4.2 “AnE”** มีหน้าที่ดังนี้

* ร่วมบริหารงานของโครงการ
* จัดหาเงินลงทุนโครงการจำนวน **“30,000,000.00 บาท (สามสิบล้านบาทถ้วน)”** ในรูป **“ห้องปฎิบัติการเซมิคอนดักเตอร์”** มูลค่า **“20,000,000.00 บาท (ยี่สิบล้านบาทถ้วน)”** และ **“สถานีชาร์จรถไฟฟ้า EV”** มูลค่า **“10,000,000.00 บาท (สิบล้านบาทถ้วน)”** ให้กับ **“นายจ้าง”** ในวันส่งมอบงานตามสัญญา
* จัดหาอุปกรณ์, บุคลากรในการทำงานของโครงการ ควบคุม ตรวจสอบการทำงานของผู้รับเหมาในการทำงาน, จัดซื้อจัดจ้างอุปกรณ์ทั้งหมดที่ใช้ในโครงการ ตลอดจนประเมินรายการค่าใช้จ่ายต่างๆ ที่ใช้ในการทำงาน
* รายงานผลการใช้จ่ายในโครงการให้ **“IND”** ทราบทุกรายการ
* ตรวจสอบบันทึกการใช้ไฟฟ้าของ **“นายจ้าง”** เป็นครั้งคราวอย่างน้อยปีละ 2 ครั้งนอกเหนือจากที่ **“IND”** จดบันทึกไว้เพื่อทราบความถูกต้องของการบันทึกครั้งก่อนหน้านั้น เพื่อใช้ในการปรับปรุงระบบไฟฟ้าที่อาจผลิตได้ไม่เป็นไปตามเป้าหมาย
* กระทำการอื่นใดก็ตามที่ **“คู่สัญญาแต่ละฝ่าย”** ได้ตกลงร่วมกัน

1. **ผู้มีอำนาจกระทำนิติกรรม**

**“คู่สัญญาทั้งสองฝ่าย”** ตกลงให้ “**IND-AnE** **Consortium**” โดย **“ดร.ชัยณรงค์ ณ ลำพูน”** และ **“นายอภิมุข พัฒนศาสตร์”** เป็นผู้มีอำนาจลงนามแทน “**IND-AnE** **Consortium**” ในการกระทำนิติกรรมใดๆ อันเกี่ยวเนื่องด้วยวัตถุประสงค์กับนายจ้าง หรือ ผู้เกี่ยวข้องกับงานตามสัญญาจ้าง และสามารถมอบอำนาจช่วงให้บุคคลอื่น ๆ ที่เกี่ยวข้องเป็นผู้รับมอบอำนาจดำเนินการแทนในขั้นตอนต่าง ๆ ได้

1. **ความรับผิดระหว่างคู่สัญญา**

**“คู่สัญญาแต่ละฝ่าย”** ตกลงยินยอมรับผิดในกรณีที่เกิดความเสียหายอันเนื่องมาจากหน้าที่และความรับผิดชอบของฝ่ายตนเอง ตามสัดส่วนของงานที่ได้กำหนดในสัญญาระหว่าง **“IND-AnE** **Consortium”** ทำกับ **“นายจ้าง”** แต่ไม่จำกัดเฉพาะกรณีทั่วไปตามที่กล่าวมาข้างต้น **“คู่สัญญาแต่ละฝ่าย”** จะต้อง

* 1. ในกรณีที่นายจ้างเรียกค่าเสียหายจากการล่าช้าของงานหรือค่าเสียหายอื่น ๆหากความเสียหายนั้นเกี่ยวเนื่องกับขอบเขตของงานของคู่สัญญาฝ่ายใด หรือเห็นได้ว่าเกิดจากการกระทำของคู่สัญญาฝ่ายใด คู่สัญญาฝ่ายนั้นจะต้องรับผิดในค่าเสียหายนั้นถ้าความเสียหายที่ถูกเรียกร้องไม่สามารถเจาะจงลงได้ว่าเกิดจากการกระทำของคู่สัญญาฝ่ายใด ให้ **“คู่สัญญาทั้งสองฝ่าย”**รับผิดร่วมกันตามอัตราส่วนของมูลค่างานที่ **“คู่สัญญาแต่ละฝ่าย”** รับผิดชอบในการดำเนินงานตามสัญญา หากคู่สัญญาฝ่ายหนึ่งฝ่ายใดต้องชดใช้ค่าเสียหายเกินส่วนงานที่ตนรับผิดชอบ ให้คู่สัญญาอีกฝ่ายหนึ่งชดใช้ส่วนที่เกินนั้นแก่คู่สัญญาฝ่ายแรกภายในเวลา 30 วัน นับแต่วันที่ได้มีการจ่ายเงินออกไปแทน
  2. กรณีที่จะต้องชดใช้ค่าเสียหายต่อบุคคลภายนอก ให้ใช้หลักตามที่กำหนดไว้ในข้อ (6.1)
  3. หากคู่สัญญาฝ่ายหนึ่งฝ่ายใดถูกนายจ้าง หรือบุคคลภายนอกฟ้องร้องหรือถูกบังคับคดีให้รับผิดทั้งที่ตนมิได้ก่อให้เกิดความเสียหาย และความเสียหายที่เกิดขึ้นอยู่ในความรับผิดชอบของอีกฝ่ายหนึ่ง ฝ่ายที่รับผิดชอบต้องชดใช้ค่าเสียหายให้ฝ่ายที่ถูกบังคับคดีภายใน 30 วัน นับจากวันที่ได้รับจดหมายหรือหนังสือแจ้งจากฝ่ายที่ถูกบังคับคดี
  4. หากคู่สัญญาฝ่ายหนึ่งฝ่ายใดกระทำผิดสัญญาเป็นเหตุให้อีกฝ่ายหนึ่งได้รับความเสียหาย คู่สัญญาฝ่ายที่กระทำผิดต้องชดใช้ค่าเสียหายที่เกิดขึ้นตามมูลค่าความเสียหายทั้งสิ้น
  5. กรณีเกิดความชำรุดเสียหายต่ออุปกรณ์ทั้งหมดในโครงการ เป็นความรับผิดชอบของ**“AnE”** ที่จะดำเนินการแก้ไขต่ออุปกรณ์ที่ชำรุดเสียหายแต่เพียงฝ่ายเดียว
  6. กรณีที่ **“นายจ้าง”** ประสงค์จะให้ **“IND-AnE** **Consortium”** เพิ่มเติมหรือขยายขนาดกำลังการผลิตไฟฟ้าให้มากขึ้น **“คู่สัญญาทั้งสองฝ่าย”** จะต้องหาข้อตกลงร่วมกันว่าจะมีการลงทุนเพิ่มในส่วนที่ **“นายจ้าง”** ต้องการหรือไม่ หากเห็นชอบร่วมกันว่าจะมีการลงทุนเพิ่ม ให้สัดส่วนการดำเนินการเป็นไปตามข้อ 3 และสัดส่วนการแบ่งรายได้เป็นไปตามข้อ 7.1
  7. รับผิดชอบในภาระภาษีและหน้าที่ต่าง ๆ ซึ่งเป็นของลูกจ้างหรือผู้รับเหมาช่วงของตนและต้องชดใช้หรือดำเนินการให้คู่สัญญาฝ่ายอื่นปลอดจากความเสียหายในค่าใช้จ่าย การเรียกร้อง ความรับผิด หรือความผูกพันอันเกิดจากการชำระภาษีดังกล่าว
  8. รับผิดชอบในภาระภาษีการนำเข้าหรือส่งออก ภาษีศุลกากร ค่าธรรมเนียม ค่าธรรมเนียมใบอนุญาต หรือค่าใช้จ่ายอื่น ๆ ในทำนองเดียวกัน อันเกี่ยวข้องกับขอบเขตของงานในส่วนของตนและต้องชดใช้หรือดำเนินการให้คู่สัญญาฝ่ายอื่นปลอดจากความเสียหายในค่าใช้จ่ายการเรียกร้อง ความรับผิด หรือความผูกพันอันเกิดจากการชำระภาษีดังกล่าว

1. **การเรียกเก็บเงินตามสัญญาจ้าง และการจ่ายเงินให้แก่คู่สัญญา**
   1. **“คู่สัญญาแต่ละฝ่าย”** ตกลงร่วมกันว่าเงินทั้งปวงที่นายจ้างจะต้องจ่ายนั้น ให้สิทธิในการรับเงินตกแก่ “**IND”** แต่เพียงผู้เดียว โดย “**IND”** ได้รับการโอนสิทธิในการรับเงินโดยตรงจากธนาคารของ **“นายจ้าง”** และหลังจากที่ **“IND”** ได้รับเงินแล้ว จะต้องนำเงินที่ได้รับมาแบ่งให้ **“AnE”** ในสัดส่วน **“80:20”** ไปจนกว่าเงินในส่วนของ **“IND”** จะครบจำนวน **130,000,000.00 บาท (หนึ่งร้อยสามสิบล้านบาทถ้วน)** โดยไม่มีดอกเบี้ยและผลประโยชน์ตามส่วนที่แบ่ง จากนั้นสัดส่วนที่ **“IND”** จะจ่ายให้กับ **“AnE”** จะเป็นสัดส่วน **“50:50”** ไปจนครบสัญญา
   2. กรณีที่ **“IND”** ลงทุนเพิ่มในโครงการ ให้สัดส่วนการแบ่งรายได้เป็นไปตาม 7.1 (**80:20**) จนกว่า **“IND”** จะได้รับเงินครบจำนวนที่เพิ่มทุน สัดส่วนจึงจะกลับมาเป็น **50:50** ต่อไปจนครบสัญญา
   3. กรณีที่ **“IND”** ดำเนินการโอนเงินรายได้รายเดือนล่าช้าเกินกว่าที่กำหนดในข้อ 4.1 **“AnE”** มีสิทธิเรียกค่าปรับเป็นรายวันๆละ **“10,000.00 บาท (หนึ่งหมื่นบาทถ้วน)”** จนกว่า **“IND”** จะมีการโอนรายได้ดังกล่าวจนครบถ้วน
   4. การดำเนินการตามสัญญา **“กิจการค้าร่วม”** ไม่ถือเป็นหน่วยภาษีใหม่ **“คู่สัญญาแต่ละฝ่าย”** ต้องรับผิดชอบภาษีเงินได้ตามสัดส่วนงานและจำนวนเงินที่ได้รับของตนตามข้อตกลงในสัญญาฉบับนี้
2. **อายุของสัญญา**

สัญญานี้มีผลใช้บังคับนับตั้งแต่วันที่ลงนามในสัญญานี้ และจะมีผลใช้บังคับจนกระทั่ง เมื่อ**“IND-AnE** **Consortium”** ได้มีการปฏิบัติหน้าที่ตามสัญญาจ้างกับ **“นายจ้าง”** จนครบถ้วนแล้วหรือสัญญาจ้างสิ้นสุดลง

1. **การรักษาความลับ**

ระหว่างอายุของสัญญานี้มีผลบังคับใช้นับแต่วันที่ลงนามในสัญญา และภายหลัง 5 ปี นับแต่วันที่สัญญานี้สิ้นสุดลง **“คู่สัญญาทั้งสองฝ่าย”** ตกลงจะ

* 1. ไม่เปิดเผย ใช้หรือทำสำเนาซึ่งข้อมูลอันมีลักษณะเป็นความลับที่คู่สัญญาฝ่ายหนึ่งให้แก่ตน เว้นแต่จะเป็นการเปิดเผย ใช้หรือทำสำเนาเพื่อประโยชน์แห่งการยื่นเสนอราคา การขอวงเงินสินเชื่อกับธนาคาร และการปฏิบัติตามสัญญาฉบับนี้
  2. ไม่เปิดเผยแก่บุคคลภายนอกซึ่งข้อมูลอันมีลักษณะเป็นความลับของคู่สัญญาอีกฝ่ายหนึ่งเว้นแต่

(ก) ข้อมูลซึ่งในเวลาที่เปิดเผยเป็นข้อมูลที่สาธารณชนได้ทราบอยู่แล้ว หรือเป็นข้อมูลที่รับทราบโดยสาธารณชนในเวลาต่อมา โดยที่คู่สัญญาฝ่ายที่รับข้อมูลไม่ได้ปฏิบัติผิดสัญญาฉบับนี้แต่อย่างใด

(ข) ข้อมูลอันเป็นความลับที่คู่สัญญาฝ่ายที่รับข้อมูลได้เปิดเผยแก่พนักงาน และที่ปรึกษาทางวิชาชีพของตนเฉพาะเท่าที่จำเป็นเพื่อปฏิบัติงานในความรับผิดชอบของ **“คู่สัญญาแต่ละฝ่าย”** รวมถึงงานในความรับผิดชอบของฝ่ายนั้น ๆ แล้วแต่กรณี และตามภาระหน้าที่ในสัญญาฉบับนี้

(ค) ข้อมูลที่คู่สัญญาฝ่ายที่รับข้อมูลได้มาโดยสุจริตจากบุคคลภายนอก ซึ่งมีสิทธิในการใช้หรือการเปิดเผยข้อมูล

(ง) ข้อมูลซึ่งคู่สัญญาฝ่ายที่ให้ข้อมูลให้ความยินยอมเป็นลายลักษณ์อักษรให้เปิดเผยได้

(จ) ข้อมูลอันเป็นความลับนั้นจำต้องเปิดเผยตามกฎหมาย คำสั่งศาล หรือกฎระเบียบของตลาดหลักทรัพย์ หรือ

(ฉ) ข้อมูลที่คู่สัญญาฝ่ายที่รับข้อมูลได้พัฒนาขึ้นมาเองโดยมิได้ใช้ข้อมูลอันเป็นความลับของคู่สัญญาฝ่ายที่ให้ข้อมูล

ทั้งนี้ **“คู่สัญญาแต่ละฝ่าย”** ตกลงจะดำเนินการต่าง ๆ ที่จำเป็นเพื่อให้พนักงานและที่ปรึกษาทางวิชาชีพของตนที่ตนได้เปิดเผยข้อมูลอันเป็นความลับตามข้อ 9.3 (ข) รับทราบการรักษาความลับตามข้อ 9. นี้ และคู่สัญญาทั้งสองฝ่ายจะใช้ความพยายามอย่างดีที่สุดเพื่อให้พนักงานและที่ปรึกษาทางวิชาชีพของตนปฏิบัติตาม

* 1. **“คู่สัญญาทั้งสองฝ่าย”** ตกลงว่าข้อความในสัญญาฉบับนี้เป็นข้อมูลอันเป็นความลับ โดย **“คู่สัญญาแต่ละฝ่าย”** รับทราบว่าข้อมูลอันเป็นความลับของคู่สัญญาอีกฝ่ายหนึ่งเป็นทรัพย์สินที่มีค่าและเป็นความลับทางการค้าของคู่สัญญาอีกฝ่ายหนึ่งและตนไม่มีสิทธิ กรรมสิทธิ์ หรือ ส่วนได้ส่วนเสียใด ๆ ในข้อมูลนั้น เว้นแต่สิทธิหรือการใช้เท่าที่จำเป็นเพื่อปฏิบัติตามความในสัญญาฉบับนี้
  2. หากต้องเปิดเผยความลับต้องได้รับความยินยอมจาก **“คู่สัญญาทั้งสองฝ่าย”**เป็นหนังสือยินยอมของอีกฝ่ายหนึ่งเท่านั้น เว้นแต่มีหมายของศาลให้เปิดเผยเป็นการเฉพาะเจาะจง

1. **การแก้ไขเปลี่ยนแปลง**

การแก้ไขเปลี่ยนแปลงใด ๆ ในสัญญาฉบับนี้จะไม่ผูกพัน **“คู่สัญญาทั้งสองฝ่าย”** เว้นแต่ได้ทำเป็นลายลักษณ์อักษร และลงนามโดยผู้มีอำนาจกระทำการแทนของ **“คู่สัญญาทั้งสองฝ่าย”**

1. **กฎหมายที่ใช้บังคับ**

หากมีข้อพิพาทตามสัญญาค้าร่วมนี้ ให้มีคณะกรรมการชุดหนึ่งฝ่ายละ 2 คน เพื่อพิจารณาหาข้อยุติตามข้อเท็จจริง นอกเหนือจากผู้มีอำนาจการทำแทน ถ้ายังไม่สามารถหาข้อยุติได้ ให้ศาลแพ่ง กรุงเทพฯ เป็นผู้พิจารณาตามกฎหมายต่อไป

--------------------------------------------------------------------------------------------------

(ส่วนลงนามในหน้าถัดไป)

เพื่อเป็นหลักฐาน **“คู่สัญญาทั้งสองฝ่าย”** จึงได้ลงลายมือชื่อพร้อมประทับตราสำคัญของบริษัท (ถ้ามี) ไว้เป็นสำคัญต่อหน้าพยาน ณ วันดังกล่าวข้างต้น และแต่ละฝ่ายต่างเก็บรักษาสัญญากิจการค้าร่วม นี้ไว้ฝ่ายละฉบับ

|  |  |
| --- | --- |
| **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) (“IND”)**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **( ดร.ชัยณรงค์ ณ ลำพูน )**  **ผู้มีอำนาจกระทำการแทนบริษัท** | |
| **บริษัท อภิมุข ณ การไฟฟ้า จำกัด (“AnE”)**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **( นายอภิมุข พัฒนศาสตร์ )**  **ผู้มีอำนาจกระทำการแทนบริษัท** | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_  **( นายรัฐวิทญ์ ณ ลำพูน )**  **พยาน** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_  **( นายจิตเกษม พัฒนาศิริ )**  **พยาน** |